Plaasmoorde het afgeneem, sê PhiyegaRiah Phiyega. Foto: GCIS “Wanneer ons na data verwys was daar ŉ geleidelike afname in plaasmoorde,” het Phiyega tydens die MRK se verhoor oor plaasmoorde gesê. Volgens die polisie se voorlegging tydens die verhoor, het plaasmoorde tussen 2010 en 2013 afgeneem. Volgens die polisie was daar 71 plaasmoorde tydens 665 aanvalle in die 2010/11-periode. Dit het glo gedaal tot 56 plaasmoorde tydens 514 aanvalle in 2011/12. In die 2012/13-periode was daar glo 60 plaasmoorde tydens 556 aanvalle en 58 plaasmoorde tydens 402 aanvalle in 2013/14. Die polisie het gesê alle sake van geweld op plase en kleinhoewes word op ŉ databasis ingevoer en geanaliseer voor dit aan die landelikeveiligheidsprioriteitkomitee verskaf word. Phiyega het ontken dat plaasmoorde nie by die jaarlike misdaadstatistiek ingesluit word nie. Volgens Phiyega volg die polisie ŉ inklusiewe en geïntegreerde benadering en kan plaasmoorde nie uitgesonder word van ander misdade nie. Dr. Johan Burger, navorser by die Instituut vir Sekerheidstudies, het gesê die uitfasering van die kommandostelsel het ŉ leemte veroorsaak wat nie deur die huidige nasionale landelikeveiligheidsplan aangespreek word nie. Die kommando’s was reserviste van die weermag wat verantwoordelik was vir landelike veiligheid en die stelsel is in 2003 deur oudpresident Thabo Mbeki uitgefaseer. “Die probleem met die nasionale landelike strategie is dat dit te breed is en te min hulpbronne het,” volgens Burger. Hy het gesê daar is geen amptelike rede gegee hoekom die kommando’s uitgefaseer is nie, maar daar was glo bewerings dat hulle bande gehad het met regse groepe. “Dit is onwaar, aangesien swart mense deel was van die kommando’s, hoewel die bestuur meestal wit was,” het Burger gesê. Kliek hier vir meer berigte wat oor plaasmoorde handel.